Í tilkynningu sem samtökin sendu frá sér segir : " Tillagan ber þess ríkulega merki að Hafró hefur frá upphafi verið málpípa hvalveiðimanna og hvalveiðistefnu stjórnvalda hverju sinni . " Rannveig segir að samtökin hafi sent Steingrími J. Sigfússyni sjávarútvegsráðherra bréf þar sem þau krefjist þess að ræða þessi mál við hann áður en endanleg ákvörðun verði tekin . Gunnar Bergmann Jónsson , formaður Félags hrefnuveiðimanna , segir tillögur Hafró ganga allt of langt í því að friða ákveðin svæði . Enn fremur segir hann að ekkert bendi til þess að hvalveiðar hafi neikvæð áhrif á hvalaskoðun . " Þau griðlönd sem útbúin eru á helstu veiðisvæðum hrefnuveiðimanna í Faxaflóa og Skjálfanda eru einnig út úr öllu korti , og hafna hrefnuveiðimenn alfarið þeirri nálgun , " segir í tilkynningu frá honum . Hann segir einnig að hvalaskoðunarfyrirtækin hérlendis hafi ekki sýnt vilja til að koma á samvinnu við hvalveiðimenn . Hverju svarar Jóhann Sigurjónsson , forstjóri Hafrannsóknastofnunarinnar , gagnrýni Hvalaskoðunarsamtakanna ? " Auðvitað hefur Hafrannsóknastofnunin litið á hvali sem hverja aðra endurnýjanlega auðlind og við höfum lagt til aflamark við þessa stofan líkt og aðra nytjastofna . En við gengum til þessarar vinnu [ að afmarka svæðin ] á faglegum forsendum og reyndum að finna lausn byggða á staðreyndum og sanngirni sem allir gætu sætt sig við . " Hann segir enn fremur allt benda til þess að veiðar utan svæðanna muni hafa afar lítil áhrif á hvalaskoðun innan þeirra . Svo verði veiðum dreift eftir ákveðnu kerfi þannig að þær fari fram í réttu hlutfalli við fjölda hvala á hverju svæði . Það ætti einnig að draga úr hugsanlegum áhrifum veiðanna á hvalaskoðun . Hann sagðist enn fremur skilja að tillögurnar myndu þýða umtalsverða skerðingu fyrir hvalveiðimenn . Grafík : Tillaga að hvalaskoðunarsvæðum , Fréttablaðið .